Kino sanʼati va sanoatini yangi bosqichga olib chiqish, sohani davlat tomonidan qoʻllab-quvvatlash tizimini yanada takomillashtirish toʻgʻrisida
(decree, 2025-11-19)

Milliy kino sanʼatini rivojlantirishga qaratilgan islohotlarni tizimli davom ettirish, sohani davlat tomonidan qoʻllab-quvvatlash tizimini takomillashtirish, yurtimizda jahon tajribasi asosida kino ishlab chiqarishning samarali mexanizmlarini joriy etish, zamonaviy kinosanoat infratuzilmasini yaratish va kinoprokat tizimini rivojlantirish maqsadida: 1. Quyidagilar milliy kinematografiyani rivojlantirishning ustuvor yoʻnalishlari etib belgilansin: kino sanʼatini jamiyatning maʼnaviy, madaniy-maʼrifiy hayotida, jumladan yoshlarni vatanparvarlik ruhida tarbiyalashda strategik manba sifatida shakllantirish; kino sanoatini davlat tomonidan qoʻllab-quvvatlash tizimini bozor tamoyillari asosida takomillashtirish, shuningdek, xorijiy kinokompaniyalarni mamlakatga jalb qilish va hamkorlikda filmlar ishlab chiqarishni rivojlantirish; kino sanoatini iqtisodiyotning alohida tarmogʻi sifatida rivojlantirish, zamonaviy va yuqori texnologik moddiy-texnik bazaga ega infratuzilmani yaratish; kinematografiya sohasida kadrlar tayyorlash, kino ijodkorlari va texnik xodimlari malakasini oshirishning samarali tizimini yaratish; milliy seriallar ishlab chiqarishni davlat tomonidan ragʻbatlantirish, animatsion filmlar ishlab chiqarishga yosh multiplikator va animatorlarni keng jalb qilish; sohada mualliflik huquqining kafolatli himoya qilinishini taʼminlash, kinoprokat tizimini rivojlantirish va milliy filmlarni jahon kino bozorlariga olib chiqish. 2. “Oʻzbekkino” Milliy agentligi Oʻzbekiston Respublikasi Kinematografiya agentligi (keyingi oʻrinlarda — Agentlik) etib qayta nomlansin. 3. Agentlik, kino sanʼati va sanoati vakillarining quyidagi tashabbuslari qoʻllab-quvvatlansin: “Ipak yoʻli durdonasi” Toshkent xalqaro kinofestivalini taʼsis etish va uni 2021-yildan boshlab muntazam oʻtkazib borish; kino sanʼati va sanoati vakillarining mualliflik huquqlarini jamoaviy asosda boshqaradigan Oʻzbekiston kino sanoati vakillari uyushmasi nodavlat notijorat tashkilotini tashkil etish; oliy taʼlim muassasalarining kinematografiya yoʻnalishida taʼlim olayotgan talabalarini qoʻllab-quvvatlash uchun Xudoybergan Devonov nomidagi davlat stipendiyasini taʼsis etish; “Oltin Humo” milliy kino mukofoti taqdimotini har yili anʼanaviy ravishda oʻtkazib borish; milliy kinematografiya sohasida samarali faoliyat koʻrsatayotgan ijodkorlar va mutaxassislarni ragʻbatlantirish maqsadida “Kinematografiya fidokori” koʻkrak nishonini taʼsis etish. 4. Agentlik va Oʻzbekiston kino sanoati vakillari uyushmasi muassisligida Milliy kinematografiyani rivojlantirish markazi (keyingi oʻrinlarda — Markaz) nodavlat notijorat tashkilotini tashkil etish va 1-ilovaga muvofiq uning vasiylik kengashi tarkibini shakllantirish haqidagi takliflari maʼqullansin. Belgilab qoʻyilsinki: vasiylik kengashi Markaz faoliyatiga amaliy yordam koʻrsatadi hamda Markaz mablagʻlari hisobiga filmlarni moliyalashtirish sharti va tartibini belgilaydi; milliy filmlarning xalqaro kinofestivallar va jahonning nufuzli kinobozorlarida ishtiroki Agentlik buyurtmasiga asosan Markaz tomonidan tashkillashtiriladi; Markaz oʻz faoliyati, jumladan har bir moliyalashtiriladigan film, moliyalashtirish hajmi va shartlari toʻgʻrisida jamoatchilikni muntazam ravishda xabardor qilib boradi. 5. Quyidagilar Markazning asosiy vazifalari etib belgilanishi maʼlumot uchun qabul qilinsin: milliy film va seriallar ishlab chiqarishni hamda hamkorlikda kinomahsulotlar yaratishni moliyaviy qoʻllab-quvvatlash; davlat buyurtmasi asosida ishlab chiqarilgan filmlar prokatini bozor tamoyillari asosida tashkil etish; mahalliy va xorijiy investorlarni milliy filmlarni ishlab chiqarish, prokatga berish va namoyish etishni moliyalashtirishga jalb qilish; milliy filmlarni xorijiy tillarga hamda jahonning eng sara kino asarlarini davlat tiliga subtitrlashtirish va dublyaj qilishni moliyalashtirish; milliy kino sanʼati asarlarining xalqaro kinofestivallarda ishtirok etishini taʼminlash hamda mahalliy va xalqaro kinotadbirlarni tashkillashtirish; Oʻzbekiston kinoarboblari ijodiy uyushmasi hamda faoliyat yoʻnalishi kino sanʼati va sanoati vakillarining huquqlarini himoya qilish boʻlgan nodavlat notijorat tashkilotlarini grant va ijtimoiy buyurtmalar orqali qoʻllab-quvvatlash. 6. Agentlik buyurtmasi asosida filmlar ishlab chiqarish boʻyicha shunday tartib oʻrnatilsinki, unga koʻra: Oʻzbekiston Respublikasi Prezidenti va Vazirlar Mahkamasi tomonidan ishlab chiqarilishi belgilangan filmlar davlat buyurtmasi hisoblanadi; filmlar ishlab chiqarish uchun davlat budjetidan Agentlikka ajratilgan mablagʻlarning 50 foizidan ortiq boʻlmagan qismi davlat buyurtmasi asosida, qolgan qismi investitsiya mablagʻlarini jalb etish sharti bilan filmlar ishlab chiqarish uchun yoʻnaltiriladi; davlat buyurtmasi asosida ishlab chiqariladigan film ssenariysi muallifi (mualliflar jamoasi) va ssenariyga muvofiq filmni tasvirga oluvchi kinokompaniya alohida tanlov oʻtkazish orqali aniqlanadi; har bir film uchun Agentlik Badiiy kengashi tomonidan shakllantiriladigan filmning badiiy-gʻoyaviy mazmunini koʻrib chiquvchi zarur malaka va bilimga ega besh nafar shaxsdan ortiq boʻlmagan tarkibda alohida maslahatchilar guruhi tashkil etiladi hamda ularning oylik ish haqi film xarajatlar smetasida nazarda tutiladi; davlat buyurtmasi asosida ishlab chiqariladigan film xarajatlar smetasi Agentlik tomonidan belgilangan talablarga mos keluvchi auditorlik tashkilotining ekspertizasidan oʻtkaziladi; film moliyaviy-iqtisodiy xarajatlarining asosliligiga auditorlik tashkilotining xulosasi asosida Agentlik huzurida faoliyat yurituvchi Ekspertlar kengashi baho beradi; film ijodkorlari va texnik koʻrsatuvchi xodimlarning gonorari (ish haqi) fuqarolik-huquqiy shartnoma asosida erkin belgilanadi; davlat buyurtmasi asosida ishlab chiqarilgan filmning bir yil davomidagi prokatidan topilgan foydaning 10 foizi tasvirga olgan kinokompaniyaga beriladi, 15 foizi Agentlik Badiiy kengashining qaroriga muvofiq film ijodkorlari oʻrtasida taqsimlanadi; kinokompaniyalarga filmni ishlab chiqarish jarayonida film budjetining 10 foizigacha miqdorda naqd pul bilan hisob-kitob qilishga ruxsat etiladi. Bunda, naqd pul bilan bogʻliq xarajatlar boʻyicha film direktori (prodyuser), rejissor va xizmati uchun naqd pulni olgan shaxs tomonidan dalolatnoma tuziladi va u soliq organiga topshiriladi; film prokati Markaz tomonidan amalga oshiriladi hamda buning uchun film smeta xarajatlarida piar-kampaniya uchun ajratilgan mablagʻ Markazga yoʻnaltiriladi. 7. Belgilansinki, milliy seriallar ishlab chiqarishni qoʻllab-quvvatlash va rivojlantirish uchun respublika miqyosida faoliyat yurituvchi telekanallarga Agentlik tomonidan har yili 12 milliard soʻmdan kam boʻlmagan miqdorda subsidiya mablagʻlari ajratiladi. Bunda: subsidiya olish uchun talabgor telekanal serial ijodiy loyihasini Agentlikka taqdim etadi; Agentlik Badiiy kengashi serialning mazmun-mohiyati, mavzusi, telekanal auditoriyasi va reytingini hisobga olgan holda subsidiya mablagʻlari ajratiladigan telekanallarni aniqlaydi; subsidiya oluvchi telekanal seriallar budjetining kamida 50 foizini oʻz mablagʻlari hisobidan qoplashi lozim. Agentlik uch oy muddatda milliy seriallar ishlab chiqarishni yanada rivojlantirish boʻyicha qoʻshimcha moliyalashtirish manbalarini aniqlagan holda davlat dasturini ishlab chiqsin va Vazirlar Mahkamasiga kiritsin. 8. Mamlakatning iqtisodiy, ijtimoiy va siyosiy sohalarida amalga oshirilayotgan islohotlar haqida hujjatli va xronikal filmlar ishlab chiqarish quyidagi tartibda amalga oshirilsin: faoliyatida dolzarb islohotlar amalga oshirilayotgan davlat va xoʻjalik boshqaruvi organlari, mahalliy ijro hokimiyati organlari roʻyxati hamda filmlarni moliyalashtirish manbalari har yili Vazirlar Mahkamasi tomonidan tasdiqlanadi; ushbu roʻyxat va unga kiritilgan filmlarni tasvirga olish uchun zarur mablagʻlar Markazga yoʻnaltiriladi; Markaz hujjatli va xronikal filmlar ishlab chiqarishni ochiq tanlov asosida tashkil etadi. 9. Audiovizual asarlar (kino, serial, multfilm, hujjatli film, telekoʻrsatuv) yaratishda respublika hududida amalga oshirilgan xarajatlarning bir qismini davlat budjeti hisobidan qoplab berish (“rebate”) boʻyicha quyidagi tartib joriy etilsin: a) xorijiy kinokompaniyalar uchun, agar xarajatlar summasi: 3 milliard soʻmgacha boʻlsa — 10 foiz; 3 milliard soʻmdan 5 milliard soʻmgacha boʻlsa — 15 foiz; 5 milliard soʻmdan 10 milliard soʻmgacha boʻlsa — 20 foiz; 10 milliard soʻmdan ortiq boʻlsa — 25 foiz, biroq bitta film uchun 4 milliard soʻmdan oshmagan miqdorda qoplab beriladi. b) mahalliy kinokompaniyalarga ular tomonidan film ishlab chiqarishda toʻlangan soliq summasining 50 foizi hisobot yili yakuniga koʻra qaytarib beriladi. Belgilansinki: mazkur bandning “a” kichik bandida belgilangan kompensatsiyalar Oʻzbekiston Respublikasining respublika budjetidan toʻlab beriladi va bu maqsadlar uchun har yili 20 milliard soʻm mablagʻ ajratiladi; mazkur bandning “b” kichik bandi ssenariysi Agentlik bilan kelishilgan holda ishlab chiqarilgan mahalliy audiovizual asarlarga nisbatan qoʻllaniladi; mazkur band davlat budjeti mablagʻlari hisobidan moliyalashtiriladigan filmlarga nisbatan tatbiq etilmaydi. 10. Milliy kinematografiya, kinokompaniya va kinoteatrlar tarmogʻini yanada rivojlantirishga koʻmaklashish boʻyicha respublika komissiyasi (keyingi oʻrinlarda — Respublika komissiyasi) tashkil etilsin va uning tarkibi 2-ilovaga muvofiq tasdiqlansin. Belgilansinki: a) Agentlik Respublika komissiyasining ishchi organi hisoblanadi; b) kinokompaniyalar zamonaviy infratuzilmaga ega film tasvirga olish obyektlarini (pavilyonlarni) barpo etish boʻyicha investitsiya kiritish majburiyatini olgan taqdirda, Respublika komissiyasining taqdimnomasiga koʻra: ularga nisbatan asosiy faoliyat turi boʻyicha foyda va pavilyon joylashgan maydon boʻyicha yer soliqlari 3 yil davomida 50 foizlik stavkada oʻrnatiladi; ular 2024-yil 1-apreliga qadar obyektlarni jihozlash uchun Oʻzbekiston Respublikasi hududiga olib kiriladigan kino ishlab chiqarish qurilmalari boʻyicha bojxona boji toʻlovlaridan (qoʻshilgan qiymat soligʻi va bojxona rasmiylashtiruvi yigʻimlaridan tashqari) ozod etiladi. 11. Kinoteatrlar tarmogʻini rivojlantirish boʻyicha shunday tartib oʻrnatilsinki, unga koʻra: Qoraqalpogʻiston Respublikasi va viloyatlarning har bir tumanida (shahrida) tarkibida jami oʻrindiqlar soni 250 tadan va kinozallari soni 3 tadan kam boʻlmagan savdo-koʻngilochar komplekslarini qurish uchun qishloq xoʻjaligiga moʻljallanmagan 25 sotix yer maydonlari elektron onlayn-auksionga qoʻyiladi; 2021-yil 1-iyuldan boshlab yangi quriladigan savdo maydoni 15 ming kvadrat metrdan ortiq savdo-koʻngilochar komplekslarida jami oʻrindiqlar soni 300 tadan va kinozallari soni 4 ta kam boʻlmagan kinoteatr tashkil etish majburiy hisoblanadi; 2024-yil 1-yanvarga qadar kinoteatr (kinozal)lar mualliflik huquqini himoya qilish imkonini beruvchi raqamli (DCP va undan yuqori formatdagi) kino namoyishi qurilmalari bilan jihozlangan taqdirda, ularni xarid qilish bilan bogʻliq xarajatlarning 50 foizi, biroq bitta qurilma uchun 50 million soʻmdan ortiq boʻlmagan miqdorda Davlat budjeti mablagʻlari hisobidan qoplab beriladi; yangi tashkil etilgan kinoteatrlarga ular faoliyatining dastlabki uch oyi davomida Agentlik buyurtmasi asosida ishlab chiqarilgan milliy filmlar bepul yetkazib beriladi. 12. Qoraqalpogʻiston Respublikasi Vazirlar Kengashi va viloyatlar hokimliklari Respublika komissiyasi bilan birgalikda mazkur Farmon 11-bandi ikkinchi xatboshisining ijrosini taʼminlash maqsadida: 2021-yil 1-iyunga qadar kinoteatrlari mavjud savdo-koʻngilochar komplekslari tashkil etish uchun har bir tuman markazlarida bitta, shahar markazlarida ikkita yer maydonlarini elektron onlayn-auksionga qoʻyilishini taʼminlasin; 13. Agentlik Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda 2021-yil 1-sentabrga qadar muddatda kino sanʼati va sanoati vakillarining ijodiy faoliyati uchun munosib shart-sharoitlar yaratish maqsadida kinoshaharlar barpo etish boʻyicha Vazirlar Mahkamasiga taklif kiritsin. 14. Agentlik Axborot texnologiyalari va kommunikatsiyalarini rivojlantirish vazirligi, Davlat soliq qoʻmitasi bilan birgalikda 2021-yil 1-dekabrga qadar filmlarga nisbatan mualliflik huquqini himoya qilish va sotilgan har bir chiptaga doir haqqoniy maʼlumot bilan tezkor taʼminlovchi respublikada faoliyat yuritayotgan kinoteatrlar faoliyatini avtomatlashtirishga qaratilgan axborot tizimining ishlab chiqilishini, 2022-yil 1-mayga qadar axborot tizimining toʻliq sinovdan oʻtkazilishini taʼminlasin. Belgilansinki, 2022-yil 1-avgustdan boshlab mazkur axborot tizimiga ulanmagan holda kinoteatr (kinozal)larda filmlar namoyish etish chakana savdo qilish qoidalarini buzish sifatida baholanadi. 15. Agentlikning Markaz huzurida axborot-multimedia striming platformasini tashkil etish toʻgʻrisidagi taklifi maʼqullansin. Agentlik manfaatdor vazirlik va idoralar bilan birgalikda 2021-yil 1-avgustga qadar axborot-multimedia striming platformasini ishga tushirish va uni doimiy toʻldirib borish yuzasidan hukumat qarori loyihasini Vazirlar Mahkamasiga kiritsin. 16. Markaz mablagʻlarini shakllantirish manbalari etib quyidagilar belgilansin: 2021-2022-yillar davomida davlat budjeti hisobidan ajratiladigan 100 milliard soʻm miqdoridagi bir martalik ajratma; Markaz mablagʻlari hisobiga ishlab chiqarilgan filmlar kinoprokatidan tushadigan tushumlar; Markaz mablagʻlari hisobidan toʻliq yoki qisman qaytarish sharti bilan moliyalashtirilgan filmlar boʻyicha qaytarilgan mablagʻlar; boʻsh mablagʻlarni vaqtincha joylashtirishdan, lotereya tashkil etish va uning faoliyati orqali olinadigan daromadlar; yuridik va jismoniy shaxslarning, shu jumladan xalqaro tashkilotlarning homiylik xayriyalari va qonun hujjatlarida taqiqlanmagan boshqa manbalar. 17. Belgilansinki, 2023-yil 1-yanvarga qadar, eksperiment tariqasida, Agentlik mablagʻlari hisobiga ishlab chiqariladigan filmlarga jalb qilingan investitsiya mablagʻlari natijasida iqtisod qilingan budjet mablagʻlari Markazga yoʻnaltiriladi. Bunda: Agentlikka Davlat budjetidan film ishlab chiqarish uchun ajratilgan mablagʻlar doirasida ularning iqtisod qilingan qismi Markazga yoʻnaltiriladi; Markazga yoʻnaltirilgan mablagʻlarning 15 foizigacha boʻlgan miqdori investitsiya mablagʻlarini jalb etgan yuridik yoki jismoniy shaxslarga ragʻbatlantirish sifatida ajratiladi. Moliya vazirligi Agentlik bilan birgalikda eksperiment natijasi boʻyicha uni davom ettirish maqsadga muvofiqligi yuzasidan Vazirlar Mahkamasiga taklif kiritsin. 18. Agentlik: a) bir hafta muddatda Oʻzbekiston Respublikasi Prezidentining “Kinematografiya sohasida davlat boshqaruvi tizimini takomillashtirish hamda soha vakillarining ijodiy faoliyati uchun munosib sharoit yaratish toʻgʻrisida”gi qarori loyihasini kiritsin; b) ikki oy muddatda: Moliya vazirligi bilan birgalikda davlat buyurtmasi asosida film va seriallarni ishlab chiqarish boʻyicha ijodiy tanlov oʻtkazish tartibini takomillashtirish; Bandlik va mehnat munosabatlari vazirligi bilan birgalikda davlat buyurtmasi asosida ishlab chiqariladigan film ijodkorlarini toifalash; “Kinematografiya fidokori” koʻkrak nishoni toʻgʻrisidagi nizomni tasdiqlash haqida Hukumat qarori loyihasini Vazirlar Mahkamasiga kiritsin; qonun hujjatlariga mazkur Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 19. 2024-yil 1-yanvarga qadar 3-ilovaga muvofiq kinokompaniyalar moddiy-texnik bazasini kuchaytirish va kinoteatr (kinozal)lar uchun tovarlar olib kirishda bojxona bojining nol stavkasi belgilansin. 20. Oʻzbekiston Respublikasi Prezidentining va Hukumatining ayrim qarorlariga 4-ilovaga muvofiq oʻzgartirish va qoʻshimchalar kiritilsin. 21. Mazkur Farmon ijrosini samarali tashkil etishga masʼul va shaxsiy javobgar etib Bosh vazir oʻrinbosari A.A. Abduxakimov va Agentlik bosh direktori F.F. Abduxalikov belgilansin. Farmon ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti maslahatchisi A.A. Abduvaxitov zimmasiga yuklansin. A. Abduxakimov — Oʻzbekiston Respublikasi Bosh vazirining oʻrinbosari, Komissiya raisi F. Abduxalikov — Oʻzbekiston Respublikasi Kinematografiya agentligi bosh direktori, Komissiya raisi oʻrinbosari I. Norkulov — iqtisodiy taraqqiyot va kambagʻallikni qisqartirish vazirining birinchi oʻrinbosari D. Adilov — qurilish vazirining birinchi oʻrinbosari J. Abroʻyev — moliya vazirining oʻrinbosari A. Allaberganov — Davlat soliq qoʻmitasi huzuridagi Kadastr agentligi direktorining birinchi oʻrinbosari lavozimi boʻyicha — Qoraqalpogʻiston Respublikasi Vazirlar Kengashi raisi, viloyatlar va Toshkent shahar hokimlari T/r Tovar nomi TIF TN kodi 1. Markaziy maʼlumotni qayta ishlash bloki, klaviatura va displeydan iborat 10 kg dan ortiq boʻlmagan ogʻirlikdagi portativ hisoblash mashinalari 8471 30 000 0 2. Sistema sifatida yetkazib beriladigan raqamli hisoblash mashinalari 8471 49 000 0 3. Drugiye sifrovie vichislitelnie mashini dlya obrabotki dannix (sifrovie bloki), serveri vosproizvedeniya dlya pokaza 3D-kontenta 8471 50 000 0 4. Grafik planshetlar, sensorli panellar, sensorli ekranlar va shunga oʻxshash qurilmalar 8471 60 700 0 41. Akustika tizimlari va ekran orti karnaylari, professional passiv sabvufer 851822 000 0 5. Ovoz kuchaytirgich 8518 40 800 0 51. Integratsiya qilingan media server 8521 90 000 9 6. Televizion kameralar 8525 80 190 0 7. Raqamli kameralar 8525 80 300 0 8. Televizion qabul qilish uskunalari boʻlmagan va odatda maʼlumotlarni avtomatik qayta ishlash tizimlarida foydalanilmaydigan monitorlar 8528 52 100 0 81. Obyektivli, lampali, polyarizatsiya filtrli raqamli proyektorlar 8528 62100 0, 8528 62 900 0, 8528 69 900 0 82. Raqamli proyektorlar uchun ksenon qisqa yoyli lampalar 8539 41000 0 83. Ovozli protsessor 8543 70900 0 84. Proyektor uchun obyektiv 9002 11000 0 85. 3D koʻzoynaklari, shu jumladan passiv 9004 90100 0, 9004 90900 0 9. Kinokameralar 9007 10 000 0 10. Kinoproyektorlar 9007 20 000 0 101. Ekranlar uchun yorugʻlik uchlanishning ultra yorqin passiv 3D tizimi 9007 92 000 0 102. Kinoekranlar 9010 60 000 0 11. Kinoteatrlar uchun oʻrindiqlar 9401 61 000 0 9401 71 000 9 1. Oʻzbekiston Respublikasi Prezidentining 2019-yil 13-avgustdagi “Oʻzbekiston Respublikasida turizm sohasini yanada rivojlantirish chora-tadbirlari toʻgʻrisida”gi PF-5781-son Farmoni 2-bandining “a” kichik bandida: uchinchi xatboshi chiqarib tashlansin; toʻrtinchi — yettinchi xatboshilar tegishincha uchinchi — oltinchi xatboshilar deb hisoblansin. 2. Oʻzbekiston Respublikasi Prezidentining 2017-yil 7-avgustdagi “Milliy kinematografiyani yanada rivojlantirish chora-tadbirlari toʻgʻrisida”gi PQ-3176-son qarorida: a) 1-band oʻz kuchini yoʻqotgan deb hisoblansin; b) 2, 3, 9, 10-bandlarda tegishli kelishikdagi “Oʻzbekkino” Milliy agentligi” soʻzlari tegishli kelishikdagi “Oʻzbekiston Respublikasi Kinematografiya agentligi” soʻzlari bilan almashtirilsin; v) quyidagi mazmundagi 21-band bilan toʻldirilsin: “21. Oʻzbekiston Respublikasi Kinematografiya agentligiga, zarur hollarda, asoslangan hisob-kitoblariga koʻra, davlat buyurtmasi uchun ajratilgan mablagʻlar hisobidan quyidagi maqsadlar uchun mablagʻlar ajratishga ruxsat berilsin: respublika, hududiy va xalqaro ahamiyatga ega madaniy-ijtimoiy kino tadbirlarini tashkil etish, oʻtkazish, milliy filmlarni xorijda keng targʻib qilish va xalqaro kinofestivallardagi ishtirokini taʼminlash; yosh, isteʼdodli va istiqbolli kino ijodkorlarini yetakchi xorijiy taʼlim muassasalarida tayyorlash, ularning malakasini oshirish va stajirovkadan oʻtishini tashkil etish; Oʻzbekiston Respublikasi Kinematografiya agentligiga tizimidagi kinematografiya tashkilotlarini modernizatsiya qilish, ularning moddiy-texnika bazasini mustahkamlash va rivojlantirish, shu jumladan filmlar ishlab chiqarish uchun zamonaviy kino texnologiyalari, asbob-uskunalari, jihozlarni xarid qilish.”; g) 8-band quyidagi tahrirda bayon etilsin: “8. Oʻzbekiston Respublikasi Kinematografiya agentligining “Qoraqalpoqkino” agentligi, viloyatlar va Toshkent shahar hududiy boʻlimlari 1 tadan “Damas” rusumli avtomashina bilan taʼminlansin”; d) 1 — 6-ilovalar oʻz kuchini yoʻqotgan deb hisoblansin. 3. Oʻzbekiston Respublikasi Prezidentining 2018-yil 24-iyuldagi “Milliy kinoindustriyani rivojlantirish boʻyicha qoʻshimcha chora-tadbirlar toʻgʻrisida”gi PQ-3880-son qarorida: a) 1-bandda: toʻrtinchi xatboshi chiqarib tashlansin; beshinchi-oltinchi xatboshilar tegishincha toʻrtinchi-beshinchi xatboshilar deb hisoblansin; b) 2, 4, 7, 12-bandlarda tegishli kelishikdagi “Oʻzbekkino” Milliy agentligi” soʻzlari tegishli kelishikdagi “Oʻzbekiston Respublikasi Kinematografiya agentligi” soʻzlari bilan almashtirilsin; v) 5-band oʻz kuchini yoʻqotgan deb hisoblansin; g) 6-bandda: ikkinchi xatboshi chiqarib tashlansin; uchinchi — sakkizinchi xatboshilar tegishincha ikkinchi — yettinchi xatboshilar deb hisoblansin; d) 8-band quyidagi tahrirda bayon etilsin: “8. Belgilansinki: 2018-yil 1-avgustdan boshlab Oʻzbekiston Respublikasi Kinematografiya agentligi markaziy apparatining xodimlariga ularning mehnatiga haq toʻlash oylik jamgʻarmasining 100 foizi miqdorida; 2021-yil 1-maydan boshlab Oʻzbekiston Respublikasi Kinematografiya agentligi huzuridagi “Oʻzbekiston milliy kinofondi” davlat muassasasining xodimlariga ularning mehnatiga haq toʻlash oylik jamgʻarmasining 50 foizi miqdorida shaxsiy ustamalar Oʻzbekiston Respublikasi Davlat budjeti mablagʻlari hisobidan toʻlanadi”; e) 1-ilova oʻz kuchini yoʻqotgan deb hisoblansin. 4. Vazirlar Mahkamasining 2017-yil 28-dekabrdagi “Oʻzbekkino” Milliy agentligi faoliyatini tashkil etish boʻyicha qoʻshimcha chora-tadbirlar toʻgʻrisida”gi 1030-son qarorida: a) 2-bandda: ikkinchi xatboshi chiqarib tashlansin; uchinchi xatboshi ikkinchi xatboshi deb hisoblansin; b) 3-bandning uchinchi xatboshisida “Agentlikning markaziy apparati va “Qoraqalpoqkino” agentligiga” soʻzlari “Agentlikning markaziy apparati, “Qoraqalpoqkino” agentligi, viloyatlar va Toshkent shahar boʻlimlariga” soʻzlari bilan almashtirilsin; v) 1-ilova oʻz kuchini yoʻqotgan deb hisoblansin.